OzLabs/hebrew-wiki-articles huggingface dataset:
מצב רוח

210 פיקסלים

מצב רוח הוא מצב רגשי שנמשך פרק זמן מסוים, המשפיע על הדרך שבה האדם חווה את עולמו הפנימי והחיצוני.

לרוב מצבי רוח הם חיוביים או שליליים. בהתאם לכך, בשפת הדיבור אנשים נוטים להגיד שיש להם מצב רוח "טוב" או "רע". 

הפסיכולוג רוברט ת'אייר טוען כי ניתן לסווג מצבי רוח על פי שני ממדים: אנרגטיות ומתח נפשי. אדם יכול להיות מלא אנרגיות או חסר כוחות ועייף, וכן יכול להיות מתוח או רגוע. על פי ת'אייר, מצב הרוח הטוב ביותר נוצר כשהאדם אנרגטי וגם רגוע, ומצב רוח רע נוצר כשהאדם עייף ומתוח. 

==יחס לרגש ואופי==
ההבדל בין מצב רוח לרגש הוא שמצב רוח הוא פחות ספציפי מרגש, פחות עוצמתי, ולרוב לא נגרם באופן ישיר על ידי גירוי או אירוע מסוים אחד. מצב רוח עשוי להימשך מספר שעות או ימים, בעוד רגש ספציפי וברור כגון פחד או הפתעה נמשך לרוב מספר שניות או דקות. 

מצב רוח נבדל גם ממזג או תכונות אישיות ואופי של האדם, שנמשכים זמן רב ואף קבועים יחסית לאורך זמן. עם זאת, תכונות כגון אופטימיות או פסימיות יכולות לגרום לנטייה של האדם למצב רוח מסוים, אשר ילך ויתעצם עקב יצירת נטאי מחשבתי. 

==השפעה על התפקוד==
מצב הרוח יכול להשפיע על התנהגות והתפקוד של האדם.

במחקרים נמצא קשר בין מצב רוח חיובי לבין יכולת למידה, זיכרון, יצירתיות, שיפוט חברתי ועוד.

מצב הרוח יכול להשפיע על התגובה של האדם לכל גירוי חדש.

==הבעת פנים==

הבעות הפנים יכולות לשקף את רגשותיו ומצב רוחו של האדם

הבעות פנים נוצרות על ידי תנועת ותנוחת שרירי הפנים ומפורשות על ידי המוח, הן משמשות כערוץ תקשורת בלתי מילולי.

לעיתים קרובות ניתן ללמוד על רגשותיו ומצב רוחו של האדם דרך הבעת פניו. הרגשות הבולטים בסוג תקשורת זה הם עצב-שמחה, ציפייה-הפתעה, קבלה-דחייה, כעס-פחד. יש המוסיפים לכך בוז. 
משום שמספר רגשות יכולים להתקיים במקביל ובעוצמות שונות, הם יכולים לעורר מגוון עצום של הבעות פנים.

==שיפור מצב הרוח==
רבים מנסים לווסת את מצב רוחם ולשפר אותו. לאורך השנים נערכו מחקרים לגבי דרכים שונות באמצעותן מנסים אנשים לשפר את מצב רוחם, כגון פעילות גופנית, קיום יחסי מין, אכילה, שימוש בחומרים כגון סמים או אלכוהול, ועוד.

יש הטוענים גם כי חשיפה לבעל חיים ידידותי מעודדת את השחרור של אנדורפינים המעוררים הרגשה טובה ומשפרים את מצב הרוח של האדם.

מצבי רוח שהם בעלי דפוס בעייתי לאורך זמן רב, כגון דיכאון או מאניה, נחשבים הפרעות מצב רוח. הפרעות אלו ניתנות לטיפול תרופתי או פסיכולוגי או בשילוב שניהם, בהתאם לאבחנה.

==ראו גם==
* הפרעה דו-קוטבית
* אפקט לבילי
* דיסתימיה
* היפומאניה
* טבעת מצב רוח

==קישורים חיצוניים==

* יוסי אסטרייכר, [http://lib.cet.ac.il/Pages/item.asp?item=10650&kwd=4714 מזג האוויר ומצב הרוח: מה הקשר בין עצב, שמחה, בריאות וטמפרטורה?], באתר מט"ח
* אולגה רז, [http://lib.cet.ac.il/Pages/item.asp?item=6157&kwd=4714 תאוריית הקשר: תזונה, מצב הרוח ומערכת החיסון של גופנו], באתר מט"ח
* גלית יצחק, [http://www.news1.co.il/Archive/001-D-223768-00.html?tag=14-58-12 מצב הרוח של הרופא משפיע על הטיפול שתקבלו], News1, 17 בדצמבר 2009
* [https://www.youtube.com/watch?v=LNDE_LDWXW0 Do Periods Actually Make Women Moody? Ft. iiSuperwomanii] - הסבר על שינויים במצב הרוח במהלך המחזור החודשי 
* 

==הערות שוליים==
<div style="direction: ltr;">

</div>

קטגוריה:ערכים שבהם תבנית בריטניקה אינה מתאימה
קטגוריה:רגשות
בית חולים שדה

בית חולים שדה לטיפול בחיילים חולי [[מלריה במלחמת העולם השנייה]]
ציוד המותקן באוהל בבית חולים שדה מודרני
בית חולים שדה הוא מתקן רפואי (בית חולים) הנפרש בשטח באופן מהיר בתנאי חירום כגון מלחמה או אסון פתע רב נפגעים כרעידת אדמה ומתמקד בטיפול בפגיעות טראומה גופנית ומניעת מגפות. בבית חולים שדה מודרני ניתן לבצע ניתוחים ולטפל במספר גדול של פצועים ונפגעים על ידי מיונם וסיווג הפגיעות שלהם בעת קליטתם למתקן או לפניו ("דרג ראשון" לפי סכמת ATLS, הפועל לעיתים מחוץ לאתר המרכזי של בית החולים בתחנות איסוף פצועים למשל) והפנייתם לטיפול מתאים. 

סגל בית החולים כולל פרמדיקים, חובשים, רופאים, אחים ואחיות, טכנאים, לבורנטים ואנשי אספקה ותחזוקה ממקצועות שונים (לשם השגת עצמאות לוגיסטית, כלומר אי-תלות של בית החולים בשירותים ותשתיות חיצוניים) וכן שומרים וחיילי משטרה צבאית לשם שמירה על הסדר והגנה על המתקן והצוות. בתנאי קרב נמצא בית החולים בעורף, אך סמוך ככל האפשר לכוחות הלוחמים ולפי אמנת ז'נבה הראשונה, שהייתה הראשונה להסדיר את הנושא, אין לפגוע בו או בצוותו. בית החולים נפרש על בסיס אוהלים, מכולות, כלי רכב ייעודיים או במבנים קיימים שאותרו כמתאימים בשטח.

בית חולים שדה יכול להיות מופעל על ידי חיל רפואה של צבא, על ידי הצלב האדום או על ידי כוחות סיוע כגון כוחות או"ם או ארגוני מתנדבים כמו רופאים ללא גבולות.

אחת ההתמודדויות של בית חולים שדה היא עם תנאי היגיינה ירודים ועם התפשטות מגפות, העלולות להתפשט בין נפגעים בתנאי שטח, ללא מים נקיים וללא אפשרות לבידוד חולים. 

בתי חולים שדה שנועדו לטיפול אזרחי (באסונות טבע) כוללים גם מחלקות לטיפול בילדים ונשים, בעוד שבית חולים שדה קרבי מוקדש במיוחד לנושא פציעות בקרב וטיפול בהלם קרב.

בית חולים שדה הומניטרי נפרש באתרים נחשלים על ידי גורמי סיוע לאורך זמן וכולל מרפאות לטיפולים רבים הניתנים במדינות מפותחות בשיגרה, כגון רפואת שיניים, רפואת עיניים וכדומה. בדרך כלל מופעל בית חולים כזה על ידי מתנדבים.

==ראו גם==
* בית חולים צבאי
* פלוגת החייאה קדמית

==קישורים חיצוניים==

* [http://www.health.gov.il/emergency/mamarim/nitan_lesayeha.htm דו"ח על הפעלת בית חולים שדה ישראלי במסגרת סיוע לנפגעי רעידת אדמה בטורקיה]
* שמואל נ. היימן, [http://www.health.gov.il/emergency/mamarim/motas.htm בית חולים שדה מוטס לאתר אסון: הדגם הישראלי]
* 

קטגוריה:רפואת חירום
קטגוריה:רפואה צבאית
קטגוריה:בית חולים
קטגוריה:לוגיסטיקה צבאית
קטגוריה:מבנים ארעיים
ארמי אוף לאברז

אלכסנדר בארד, לה קאמילה וז'אן פייר ברדה בתמונת תדמית משנת [[1991]]

ארמי אוף לאברז (מאנגלית: Army of Lovers; מילולית: צבא של מאהבים) היא להקת דאנס שוודית שפעלה בין השנים 1987–1996 ולאחר מכן התאחדה עוד כמה פעמים לתקופות קצרות (ב-2001, ב-2007 וב-2009).

==היסטוריה==
שם הלהקה נגזר משמו של סרט דוקומנטרי של רוסה פון פראונהיים, פעיל גרמני למען זכויות הומוסקסואלים (Armee der Liebenden oder Revolte der Perversen), אשר מבוסס על מאפיינו המיוחד של הגדוד הקדוש של תבאי.

הלהקה נוסדה בשנת 1987. החברים המייסדים - אלכסנדר בארד, ז'אן פייר ברדה וקאמילה הנמארק ("לה קאמילה") - עבדו יחדיו עוד קודם לכן במסגרת להקת "ברבי". בארד וברדה היו חברי הלהקה בכל גלגוליה. בשנת 1991 הצטרפה לקבוצה מיכאלה דורנוויל דה לה קור. בשנת 1993 החליפה דומיניקה פז'ינסקי את לה קאמילה, ובשנת 1995 חזרה לה קאמילה במקומה של דה לה קור.

את לחני השירים כתב בארד. הלהקה הוציאה ארבעה אלבומי אולפן, כמה אלבומי אוסף ו-20 וידאו קליפים. הלהקה זכתה להצלחה מרובה באירופה, בעיקר בשנות התשעים של המאה העשרים. עשרה משיריה נכנסו ליורוצ'ארט, כשהמצליח מכולם היה השיר "Crucified" (צלוב), אשר שהה בראש המצעד שמונה שבועות רצופים והיה הסינגל הנמכר ביותר באירופה בשנת 1991.

לצד הסגנון המוזיקלי הקליל, הלהקה הייתה ידועה בתלבושות ייחודיות, המראות האופנתיים של חבריה, ובווידאו קליפים פרובוקטיביים בסגנון הקאמפ, שחלקם נאסרו להקרנה ב-MTV. הטקסט של השיר "Israelism" מן האלבום השלישי של הלהקה כולל מספר שורות בעברית, ביניהם הפזמון "הבאנו שלום עליכם". השיר, ויותר מכך הווידאו קליפ שהופק עבורו, חולל סערה משום שניתן היה לפרשו כשם ללעג את התרבות היהודית והישראלית. למרות הכחשות חברי הלהקה והעובדה שברדה ופז'ינסקי הם יהודים, ועל אף שהשיר זכה להצלחה מרובה בישראל והתקבל באהדה - החליטה MTV להפסיק את שידורו.

בספטמבר 2015, חבר הלהקה ז'אן פייר ברדה עלה לישראל.

ביוני 2017 הופיעה הלהקה במצעד הגאווה בתל אביב.

בשנת 2018 יצא הסרט התיעודי הישראלי "ארמי אוף לאברז בארץ הקודש" (ביים: אסף גלאי). הסרט זכה בפרס הסרט התיעודי הטוב ביותר בפסטיבל חיפה.

==דיסקוגרפיה==
* 1990 - Disco Extravaganza
* 1991 - Massive Luxury Overdose (יצא בשנת 1992 בגרסה מיוחדת לשוק האמריקאי)
* 1993 - The Gods of Earth and Heaven
* 1994 - Glory, Glamour and Gold
* 1995 - Les Greatest Hits (יצא בשנת 1996 בגרסה מיוחדת לשוק האנגלי)
* 2001 - Le Grand Docu-Soap (לאלבום צורף דיסק רמיקסים בשם Le Remixed Docu-Soap שנמכר לאחר מכן בנפרד בשוק הרוסי)

==קישורים חיצוניים==

* 

* 

==הערות שוליים==

קטגוריה:להקות פופ
קטגוריה:להקות שוודיות
קטגוריה:הרכבי יורו דאנס
קטגוריה:תרבות להט"ב: להקות
קטגוריה:משתתפי מלודיפסטיבלן 2013
ג'ון פנוויק, הברונט השלישי

סר ג'ון פנוויק, הברונט השלישי (אנגלית: John Fenwick, 3rd Baronet; 1645 בקירוב - 28 בינואר 1697) היה קושר יעקוביטי אנגלי, שירש את ברונות פנוויק לאחר מות אביו ב-1676.

פנוויק נולד לאחת מהמשפחות הוותיקות באזור נורת'מברלנד. בעקבות מות אביו הוא נבחר לייצג את המחוז בבית הנבחרים, וכיהן בו בין 1677 ל-1687. לאחר מכן התגייס לצבא, וב-1688 התמנה למייג'ור גנרל. הוא היה אחד מתומכיו הראשיים של המלך ג'יימס השני, וב-1685 היה מראשי התומכים בחוק שלילת הזכויות שנחקק נגד הדוכס ממונמות'; למרות זאת הוא נותר באנגליה כשוויליאם השלישי עלה לשלטון לאחר המהפכה המהוללת של 1688.

מיד לאחר עליית ויליאם הוא החל לזמום כיצד להתנקש בו, ובשל כך נאסר לתקופה קצרה ב-1689. גם לאחר שחרורו המשיך לתכנן ניסיונות התנקשות בוויליאם, ואף העליב בפומבי את המלכה מרי השנייה ב-1691, וככל הנראה היה מעורב גם בתוכניות ההתנקשות בוויליאם שהתבצעו ב-1695 וב-1696. לאחר שהקושרים שפעלו איתו נלכדו הוא ירד למחתרת, עד שניסיון אחד מחבריו לגרום לאחד מהעדים למעשיהם לברוח מהמדינה הוביל למעצרו ביוני 1696.

על מנת להציל את עצמו הוא הציע לגלות את כל המידע שברשותו אודות ניסיונות הקשר של היעקוביטים; המידע שנחשף על ידו היה כוזב, והיה מוגבל להאשמות נגד חלק מהאצילים הוויגים הבולטים, שלא היו חד משמעיות. מקורביו של פנוויק הצליחו להשתיק את אחד משני האנשים שיכלו להפלילו, ונראה היה כי הוא יצליח להתחמק מאישום בבגידה. אולם, הממשלה הצליחה להתגבר על קושי זה באמצעות חקיקת חוק שלילת זכויות, שלאחר שורה ארוכה של דיוניו התקבל בשני הבתים של הפרלמנט הבריטי. אשתו המשיכה במאמציה להציל את חייו ללא הועיל, ופנוויק הוצא להורג באמצעות עריפת ראש בלונדון ב-28 בינואר 1697.

לפנוויק ואשתו, מרי (מתה ב-1708), בתו של הרוזן הראשון מקארליסל, היו שלושה ילדים שמתו בגיל צעיר. לאחר מותו הוא נקבר לצדם בכנסיית סנט מרטין בשדות.

מקאולי כתב על פנוויק כי מבין כל היעקוביטים הוא היה זה שוויליאם חש כלפיו סלידה חזקה במיוחד. שנאתו של פנוויק למלך נבעה ככל הנראה מתקופת שירותו בארצות השפלה, שם ננזף על ידי ויליאם שהיה עדיין נסיך אוראנז'.

==קישורים חיצוניים==
* [http://www.archive.org/stream/encyclopaediabri10chisrich#page/260/mode/2up/search/Fenwick ג'ון פנוויק] במהדורה האחת-עשרה של אנציקלופדיה בריטניקה
* [http://www.british-history.ac.uk/report.aspx?compid=46852 נוסח חוק שלילת הזכויות]
* 

קטגוריה:ברונים
קטגוריה:מורשעים בדין בבריטניה
קטגוריה:חברי פרלמנט בריטים
קטגוריה:גנרלים בריטים
קטגוריה:אישים שהוצאו להורג בבריטניה ואירלנד
קטגוריה:ילידי 1645
קטגוריה:בריטים שנפטרו ב-1697
קטגוריה:אישים שהוצאו להורג בעריפת ראש
יללת תן

יללת תן הוא אלבומה השלישי של הלהקה הישראלית אתניX, אשר יצא לאור ביוני 1992.

הלהיט הבולט מתוך האלבום היה השיר "תותים". השירים "האמת בקולה", "קלמנסי" ו"עדניה" מוקססו מחדש לגרסאות דאנס.

האלבום לא שיחזר את הצלחת קודמו האלבום "מסאלה" ולא הגיע למעמד פלטינה.

האלבום יצא לאור בתקופה שבה התקליטור תפס את מקום התקליט, וחברות התקליטים הפסיקו בהדרגה להוציא אלבומים בפורמט ויניל, והוא האלבום העברי האחרון שיצא בפורמט זה.

==רשימת השירים באלבום==
# יללת תן (זאב נחמה/זאב נחמה ותמיר קליסקי) [4:17]
# תותים (זאב נחמה/זאב נחמה ותמיר קליסקי) [4:04]
# קלמנסי (זאב נחמה/זאב נחמה ותמיר קליסקי) [3:47]
# עדניה (זאב נחמה/זאב נחמה ותמיר קליסקי) [3:39]
# קלנדיה (זאב נחמה/זאב נחמה ותמיר קליסקי) [4:35]
# לודידו (זאב נחמה/זאב נחמה ותמיר קליסקי) [4:15]
# האמת בקולה (זאב נחמה/זאב נחמה ותמיר קליסקי) [3:44]
# כלה כלה (זאב נחמה/זאב נחמה, תמיר קליסקי וגיל אלון) [3:48]
# צל כבד (זאב נחמה/זאב נחמה ותמיר קליסקי) [3:20]
# לא עוד עגונה (זאב נחמה/זאב נחמה, תמיר קליסקי וגל הדני) [5:15]
# עבריין (זאב נחמה/זאב נחמה ותמיר קליסקי) [3:59]
# פרח פלסטיק (זאב נחמה/זאב נחמה ותמיר קליסקי) [4:08]
# עדניה - גרסת דאנס (זאב נחמה/זאב נחמה ותמיר קליסקי) [4:20]
# האמת בקולה - גרסת דאנס (זאב נחמה/זאב נחמה ותמיר קליסקי) [4:25]
# קלמנסי - גרסת דאנס (באנגלית) (זאב נחמה/זאב נחמה ותמיר קליסקי) [4:21]

==משתתפים באלבום==
*זאב נחמה - שירה.
*תמיר קליסקי - קלידים.
*גיל אלון - גיטרות.
*גל הדני - תופים.
* ג'אקה - נגינה על בולבול טרנג ב"קלמנסי" וב"פרח פלסטיק".
* חנה אהרוני - שרה "שדמתי" ב"קלנדיה".
*עיבוד גרסאות ריקודים ל"האמת בקולה" ול"קלמנסי" - אתניקס ומרקי מרק רוטוול.
*עיבוד גרסת ריקודים ל"עדניה" - מלכיאל גרוסמן.
*דרור קליסקי - מפיק בפועל.
*רוני בראון - מפיק בפועל.
*מארקי רוטוול - הקלטה.

==סינגלים==

==קישורים חיצוניים==

* [http://www.youtube.com/watch?v=yZ_5vhRJEfw תותים], מתוך ערוץ המוזיקה של הטלוויזיה החינוכית הישראלית באתר YouTube

==הערות שוליים==

קטגוריה:אלבומי אתניX
קטגוריה:אלבומים בעברית
קטגוריה:אלבומי זהב בישראל
קטגוריה:אלבומי חברת הליקון
Systems Tool Kit

[[צילום מסך המדמה משימת מחקר באמצעות חללית]]
Systems Tool Kit (בעבר Satellite Tool Kit; מוכרת בדרך כלל בקיצור STK) היא חבילת תוכנות מפיתוח חברת Analytical Graphics Inc. מארצות הברית, המאפשרת תכנון וביצוע סימולציות דינמיות מורכבות של אירועים מהעולם האמיתי. במקור פותחה תוכנת STK לשם תכנון משימות לוויינים, הדמיית מסלולים ושיגורים לחלל, אולם ברבות השנים התווספו יישומים רבים מאוד, במיוחד בתחום הביטחוני. התוכנה מאפשרת הצגת תרחישים יבשתיים, ימיים, אוויריים וחלליים, כמו גם אינטראקציות מורכבות בין הסביבות הללו.

התוכנה הפכה להיות כלי מרכזי לתכנון וניהול משימות חלל, והיא נמצאת בשימוש סוכנויות חלל רבות, ובהן סוכנות החלל האמריקנית נאס"א, סוכנות החלל האירופית, הרוסית, הצרפתית ואחרות. התוכנה מהווה כלי עיקרי לתכנון משימות חלל בחברות רבות העוסקות בבניית לוויינים, חלליות ומשגרים חלליים.

== יישומי התוכנה ==
צילום מסך של התוכנה להגנה מפני טילים
התוכנה התפתחה מתוכנה ליישומי חלל בלבד למגוון פתרונות המחשה למשתמשים מגוונים. נכון ל-2010 מוצעות חבילות תוכנה העוסקות בתחומים הבאים:
* תקשורת לוויינים
* משימות מחקר במערכת השמש
* לוחמה אלקטרונית
* משימות של כלי טיס בלתי מאוישים
* תכנון משימות חלל ושיגורים
* הגנה מפני טילים
* תפעול משימות חלל
* ניהול משימות ימיות
* ניווט לווייני
* הגנה על לוויינים
* ניהול כולל של מודיעין, פיקוד, שליטה ובקרה על כוחות משימה צבאיים

== מגבלות ייצוא ומכירה ==
התוכנה הבסיסית ניתנת לשימוש ביכולות מופחתות לכל קונה. אולם, רכישה, התקנה ושימוש ביישומים הביטחוניים המתקדמים (דוגמת הגנה מפני טילים, לוחמת חלל ולוחמה אלקטרונית) דורשים אישור של מחלקת המדינה בארצות הברית, שכן על התוכנה הוחלו מגבלות הסחר בנשק ITAR. רכיבים מסוימים של התוכנה אינם נמכרים למדינות מחוץ לארצות הברית, ובמקרים בהם נמכרים חלקים שבפיקוח, על המדינה הרוכשת להתחייב בפני ארצות הברית על מטרות השימוש בתוכנה וכן על אי מכירתה לגורם אחר.

== קישורים חיצוניים ==
* 
* [http://www.agi.com/ אתר התוכנה]

קטגוריה:תוכנות מדעיות
קטגוריה:סימולציה
לואי פרנסואה, דוכס בופלר

לואי פרנסואה דה בופלר
לואי פרנסואה, דוכס בופלר, רוזן קאני (בצרפתית: Louis François, duc de Boufflers, comte de Cagny; 10 בינואר 1644, קריון - 22 באוגוסט 1711, פונטנבלו) היה מרשל צרפת.

==ביוגרפיה==
הוא התגייס לצבא ב-1663, נטל חלק במצור על מרסל והתמנה לקולונל של הדרגונים ב-1669. בכיבוש דוכסות לוריין הוא שירת תחת מרשל פרנסואה דה קרקי. בארצות השפלה הוא שירת תחת אנרי דה לה טור ד'אוברן, ויקומט טורן, והתבלט בזכות כישוריו ואומץ לבו בשדה הקרב; לאחר שטורן נהרג מפגיעת תותח ב-1675 הוא פיקד על נסיגת כוחות החיפוי של צבא צרפת. בתקופה זו החזיק בדרגת בריגדיר, וב-1677 קיבל דרגת מרשל דה קאמפ, השלישית בחשיבותה בהיררכיית הדרגות.

בופלר שירת במערכות השונות באותה תקופה בהצטיינות רבה, וב-1681 קיבל דרגת לוטננט גנרל. הוא פיקד על הצבא הצרפתי במוזל, שפתח את מלחמת הברית הגדולה בשורה של ניצחונות. ב-15 באוקטובר 1688 הוא קיבל את הפיקוד על המבצר של מיינץ עם 20,000 חיילים, והוביל גיס לכיוון נהר הסאמברה, שם תיגבר את כוחותיו של פרנסואה אנרי דה מונמורנסי-בוטוויל, דוכס לוקסמבורג, ערב קרב פלורוס.

ב-1691 הוא כיהן כלוטננט גנרל תחת פיקודו הישיר של המלך, ובמהלך כיתור העיר מונס נפצע בקרב. הוא נטל חלק ביחד עם המלך במצור על נאמור ב-1692, ונטל חלק גם בניצחון בקרב סטינקרק. כהוקרה על שירותיו הוא הועלה באותה שנה לדרגת מרשל של צרפת, וב-1694 הוענק לו תואר דוכס.

ב-1694 הוא מונה למושל פלנדריה הצרפתית והעיירה ליל. כשפיקד על נאמור ב-1695 הוא היה נתון למצור קשה, ונכנע רק לאחר שרוב אנשיו נהרגו. הוא היה אחד מהנציגים הצרפתיים בוועידות שהסתיימו בשלום רייסווייק.

במהלך המלחמה הבאה, מלחמת הירושה הספרדית, הייתה ליל תחת איום כוחותיהם של הדוכס הראשון ממרלבורו והנסיך אויגן מסבויה, ובופלר מונה לפקד על הגנת העיר, והצליח לעמוד מולם במשך שלושה חודשים.

לואי ה-14 גמל לבופלר על הגנת ליל כאילו זכה שם בניצחון, בין השאר כיוון שגרם ליריביו להתיר לו להכתיב את תנאי הכניעה. ב-1708 הוא הפך לחלק מהאצולה של צרפת. ב-1709 הייתה צרפת תחת איום גדול מאוד, ובופלר הציע לשרת תחת תלמידו לשעבר קלוד-לואי-הקטור דה וילאר, והיה ביחד איתו בקרב מלפלקה שנערך ב-11 בספטמבר. בקרב זה הוא הפגין את שיא כישוריו, ולאחר פציעתו של וילאר פיקד על נסיגת צבא צרפת ללא איבוד של תותחים או אסירים. הוא מת בפונטנבלו ב-22 באוגוסט 1711.

==קישורים חיצוניים==

* [http://www.archive.org/stream/encyclopaediabri04chisrich#page/314/mode/2up/search/Boufflers לואי פרנסואה דה בופלר] במהדורה האחת-עשרה של אנציקלופדיה בריטניקה
* 

קטגוריה:מרשלים צרפתים
קטגוריה:ילידי 1644
קטגוריה:נפטרים ב-1711
גרעין (אלגברה)

גרעין (באנגלית: Kernel) של הומומורפיזם בין מבנים אלגבריים הוא אוסף האיברים שההומומורפיזם מעביר אל האיבר הנייטרלי (לדוגמה: איבר האפס של מרחב וקטורי, איבר האפס של חוג, האיבר הנייטרלי של חבורה). הגרעין הוא תת-מבנה של המבנה שממנו מוגדר ההומורפיזם, וחלות עליו גרסאות שונות של משפט האיזומורפיזם הראשון, על-פי סוג המבנה שבו מדובר. נהוג לסמן את הגרעין של העתקה <math>f:A\to B</math> ב-<math>\text{Ker}(f)</math> או <math>\ker(f)</math> (לעיתים משמיטים את הסוגריים ורושמים <math>\ker f</math>).

==דוגמאות==
*אם <math>T:V\to W</math> הומומורפיזם של מרחבים וקטוריים, הגרעין שלו <math>\text{Ker}(T)=\{v\in V:T(v)=0\}</math> הוא תת-מרחב של <math>V</math>, שממדו <math>\dim(V)-\text{rank}(T)</math>.
*אם <math>f:G\to H</math> הומומורפיזם של חבורות, הגרעין <math>\text{Ker}(f)=\{x\in G:f(x)=e_H\}</math> הוא תת-חבורה נורמלית, וחבורת המנה <math>G/\text{Ker}(f)</math> איזומורפית לתמונה <math>\text{Im}(f)</math>.
*אם <math>f:R\to S</math> הומומורפיזם של חוגים, הגרעין <math>\text{Ker}(f)=\{x\in R:f(x)=0\}</math> הוא אידיאל דו-צדדי, וחוג המנה <math>R/\text{Ker}(f)</math> איזומורפי לתמונה <math>\text{Im}(f)</math>.
*אם <math>f:M \to N</math> הומומורפיזם של מודולים מעל חוג R, הגרעין <math>\text{Ker}(f)=\{x\in M: f(x) = 0\}</math> הוא תת-מודול של <math>M</math>, ומודול המנה <math>M/\text{Ker}(f)</math> איזומורפי לתמונה <math>\text{Im}(f)</math>.
*ניתן להגדיר גרעין גם עבור קבוצה מנוקדת (pointed set). אם <math>f:(X,x_0)\to(Y,y_0)</math> פונקציה בין קבוצות עם נקודות אז <math>\text{Ker}(f)=\{x\in X:f(x)=y_0\}</math>.
ההכללה המשותפת למקרים אלה נתונה בתורת הקטגוריות על ידי מושג הגרעין הקטגורי.

==ראו גם==
*מרחב פתרונות

==קישורים חיצוניים==
*

קטגוריה:אלגברה
לאופולד אידליץ

לאופולד אידליץ (באנגלית: Leopold Eidlitz; 23 במרץ 1823 – 1908) היה אדריכל ניו יורקי בולט.

== תולדות חייו ==
אידליץ נולד בפראג, אז בתחומי האימפריה האוסטרית, לאברהם ויהודית אידליץ. את תחילת הכשרתו הטכנית עשה בבית ספר תיכון בפראג ולאחר מכן המשיך את לימודיו באוניברסיטה הטכנית של וינה, שם למד מנהל עסקים. בשנת 1843 עזב את וינה והיגר לארצות הברית.

לאחר הגעתו לניו יורק, עבד שלוש שנים במשרדו של האדריכל ריצ'רד אפג'ון, בתקופה בה עבודתו על כנסיית השילוש הקדוש הייתה בעיצומה. בשנת 1846 הקים שותפות עם האדריכל הגרמני קרל אוטו בלש, שאת הכשרתו עבר אצל האדריכל פרידריך פון גרטנר במינכן.

אחת מעבודותיהם המשותפות הייתה תכנון מבנה הכנסייה האפיסקופלית של סנט ג'ורג' (1846–1849), בניין אשר עומד עד עצם היום הזה. קהילת הכנסייה האפיסקופלית הייתה מרוצה כל כך מהתכנון כך שלאחר ששרפה הרסה את המבנה בשנת 1865 הוקם המבנה מחדש בדיוק על פי התוכניות המקוריות.

בשנים 1876–1881 היה אידליץ מעורב בתכנון בניין הקפיטול של מדינת ניו יורק, פרויקט שיחד עם היותו אולי המפורסם ביותר שלו, הביא לפגיעה מסוימת במוניטין האישי עקב מחלוקת ציבורית שנוצרה סביב פיטוריו של האדריכל תומאס פולר לאחר שכבר החל בתכנון הבניין.

על אף שכונה האדריכל האמריקאי היהודי הראשון, התאמץ אידליץ להסתיר את מוצאו היהודי. נישואיו, למשל, נערכו על ידי כומר אפיסקופלי.

אידליץ התערה היטב בחברה הניו יורקית ואף היה חבר במועדון חברים ניו יורקי יוקרתי. בשנת 1857 נמנה עם מייסדי המכון האמריקאי לאדריכלים.

בנו, סיירוס לזלי וורנר איידליץ, היה גם הוא אדריכל נודע.

== מעבודותיו ==
* הקפיטול של מדינת ניו יורק, אולבני, ניו יורק
* בית פי. טי. ברנום בברידג'פורט, קונטיקט (1848)
* כנסיית פטרוס הקדוש (הברונקס, 1853)
* בית הכנסת עמנו-אל בניו יורק (1866 - 1868, נהרס ב-1927)
* כנסיית United Church of Christ בברודוויי, ניו יורק (1859, נהרסה כנראה ב-1907)
* השלמת בניין בית המשפט המחוזי בניו יורק (מוכר גם בשם בית המשפט טוויד) (1876 - 1881)

בנוסף, חיבר מאמרים רבים שפורסמו בכתבי עת מקצועיים. אידליץ כתב (1881) את הספר "The Nature and Function of Art, More Especially of Architecture", בו העלה תאוריה המחברת בין רעיונות גרמניים של אמנות ומדע לטרנסצנדנטליזם אמריקאי.

==קישורים חיצוניים==

קטגוריה:אדריכלים יהודים אמריקאים
קטגוריה:אמריקאים ממוצא צ'כי-יהודי
קטגוריה:אדריכלים אמריקאים במאה ה-19
קטגוריה:אדריכלים אמריקאים במאה ה-20
קטגוריה:אמריקאים שנולדו ב-1823
קטגוריה:אמריקאים שנפטרו ב-1908
איזופרופנול

2-פרופנול (2-propanol) הנקרא גם איזופרופנול (isopropanol), איזופרופיל אלכוהול או בראשי תיבות IPA הוא תרכובת כימית דליקה, חסרת צבע ובעלת ריח חזק. הנוסחה הכימית C<sub>3</sub>H<sub>7</sub>OH והוא הכוהל השניוני (כהל בו קשור הפחמן הכהלי לשני פחמנים אחרים) הפשוט ביותר. שימושו העיקרי הוא כחומר ניקוי.

==הפקה==
איזופרופנול מתקבל בתגובה של מים עם פרופן (CH<sub>3</sub>-CH=CH<sub>2</sub>) ישירות או באמצעות תגובה עם חומצה גופרתית. התגובה נותנת בעיקר 2-פרופנול ולא את הכהל הראשוני 1-פרופנול בהתאם לכלל מרקובניקוב הקובע כי בספיחה על קשר כפול יסופח המימן לפחמן המותמר פחות.

==שימושים==
2-פרופנול משמש בעיקר כנוזל ניקוי בשל יכולתו להמיס שמנים, רעילותו הנמוכה והתנדפותו המהירה. כך למשל הוא משמש לניקוי מכשירים אלקטרונים, עדשות לייזר ב-DVD, מסכי זכוכית ו-LCD. החומר הוא מרכיב עיקרי בתכשירים ביתיים לניקוי זגוגיות. משתמשים ב־2-פרופנול להסרת כתמים מבדים ומעץ.

פדים לחיטוי מכילים תמיסה של 60-70% 2-פרופנול במים ובריכוזים של 90-99% משמש החומר במקום פורמלדהיד לשימור דוגמאות ביולוגיות.

2-פרופנול משמש גם כתוסף לדלק. החומר גורם למים להתמוסס בבנזין ובכך מונע הפרדות של מים מהדלק וקפיאתם בצנרת.

==כימיה==
בניגוד לכהלים כמתנול או אתנול ניתן להפריד בין 2-פרופנול למים על ידי הוספת מלח כדוגמת NaCl.
הוספת המלח גורמת להיווצרות פאזה נפרדת של 2-פרופנול מרוכז בתהליך הקרוי באופן כללי "Salting out".
ניתן לחמצן איזופרופנול לאצטון על ידי חומצה כרומית H<sub>2</sub>CrO<sub>4</sub> או בחימום בקטליזה של נחושת.
*<math>2CH_3-CHOH-CH_3\Rightarrow 2CH_3-CO-CH_3 + H_2</math>
כרוב הכהלים, 2-פרופנול יגיב עם מתכות לקבלת אלקוקסידים כדוגמת אלומיניום - איזופרופוקסיד.

==בטיחות ורעילות==
2-פרופנול כבד מהאוויר והוא דליק מאוד, יש לאחסנו הרחק ממקורות חום או להבה.
החומר מתחמצן בכבד לאצטון על ידי האנזים אלכוהול דהידרוגנז. סימני הרעלה כוללים כאבי ראש, סחרחורת, דיכוי מערכת העצבים המרכזית, בחילה, הקאה, ערפול הכרה ואבוד הכרה. יש לעבוד עם 2-פרופנול רק במקום מאוורר היטב ובכפפות. הרעלה אפשרית בבליעה, שאיפת אדים או ספיחה.
2-פרופנול והמטבוליט שלו, אצטון הם מדכאי מערכת העצבים המרכזית. ללא טיפול, 15 גרם של החומר רעילים לאדם שמשקלו 70 ק"ג. החומר רעיל פחות ממתנול או אתילן גליקול.

==ראו גם==
* 1-פרופנול

==קישורים חיצוניים==

* [http://msds.chem.ox.ac.uk/PR/2-propanol.html גיליון בטיחות MSDS של 2-פרופנול]
* 

קטגוריה:תרכובות אורגניות
קטגוריה:כהלים
קטגוריה:ממסים פרוטיים
זולותורן

תצפית ממגדל הקתדרלה
קתדרלת סנט אורסן בזולותורן
מגדל השעון
זולותורן (בגרמנית: ) היא עיר הבירה של קנטון זולותורן. היא שוכנת בצפון-מערב שווייץ, 35 ק"מ צפונית לברן ו- 60 ק"מ דרומית לבזל. בעיר מתגוררים 15,086 תושבים (נכון לשנת 2006), רובם דוברי גרמנית.

בעיר העתיקה של זולותורן נשמרו בתים אחדים מימי הביניים ובתים רבים מתקופת הבארוק. היא נחשבת לעיר השמורה ביותר מתקופת הבארוק בשווייץ. בשנת 1980 זכתה העיר בפרס Wakker Prize בזכות השימור הקפדני על הארכיטקטורה שלה. הקתדרלה המרכזית בעיר, קתדרלת סנט. אורסן (St.Ursen), נבנתה במאה ה-18 והיא בנויה אבן לבנה מרשימה ביותר.

את העיר חוצה נהר ארה (Aare) שעליו נבנו שבעה גשרים המחברים את שני חלקי העיר. מצפון-מערב לעיר נראה רכס וייסנשטיין (Weissenstein) שהוא חלק מהרי היורה.

== קישורים חיצוניים ==

* 
* [http://www.solothurn-city.ch/ אתר האינטרנט של זולותורן]
* 
* 

קטגוריה:שווייץ: ערים
קטגוריה:זולותורן (קנטון)
קטגוריה:הקנטונים של שווייץ: ערי בירה
קטגוריה:יישובים שהוקמו במאה ה-13
קטגוריה:ערים זוכות פרס ואקר
מרד 1698

ציור של [[וסילי סוריקוב בהשראת המרד]]
מרד 1698 (ברוסית: Стрелецкий бунт 1698 года) היה מרד יחידות צבאיות במוסקבה שהתרחש במהלך שלטונו של פיוטר הגדול.
 
==רקע==
במרץ 1698 הופיעו במוסקבה 175 חיילים שערקו מהיחידות שהשתתפו במערכות אזוב. בהתאם לטענותיהם הם הושארו תקופה מסוימת באזוב אך הובטח להם שבשנת 1697 הם יוחזרו לבירה. במקום זאת, הם נשלחו לעיר שדה. ניסיון שלטונות העיר לעצור אותם לא הצליח. הם יצרו קשר עם נסיכת סופיה שהייתה עצורה במנזר נובודוויצ'י. באפריל 1698 הצליחו חיילי היחידות נאמנות לשלטון לגרום לחיילים המורדים לעזוב את העיר והם חזרו ליחידותיהם. התסיסה נמשכה וב-6 ביוני מרדו החיילים במפקדיהם, בחרו בנציגות והחלו להתקדם למוסקבה. המורדים, שכוחם הגיע לכ-4,000 איש, רצו להכריז על נסיכת סופיה כצארינה, ואם תסרב, התכוונו להציע את השלטון לוסילי גוליצין שהיה בגלות במחוז ארכנגלסק. השלטונות שלחו יחידות צבא נאמנות ובקרב שהתרחש ב-18 ביוני הובסו המורדים.

==הוצאות להורג==
במהלך חודש יוני 1698 הוציא להורג אלכסיי שאין, שהיה המפקד הצבאי העליון, כ-130 מורדים. כ-2,000 מורדים פוזרו לערי שדה שונות ולמנזרים.

ב-25 באוגוסט 1698 חזר פיוטר הגדול למוסקבה מאירופה. הוא החליט על ביצוע חקירה מחודשת. במהלך התקופה עד לפברואר 1699 הוצאו להורג כ-1,200 חיילים מהיחידות המורדות. בהתאם להוראת הצאר, היו בויארים ופקידי שלטון בכירים צריכים להשתתף בהוצאות להורג באופן אישי. לפי עדויות, נהרגו חלק מהנידונים על ידי פיוטר הגדול בעצמו. 

חלק מהוצאות להורג בתלייה בוצעו מול חלונות החדר בה התגוררה נסיכת סופיה. כתוצאה מהמרד, היא הוכרחה להתנזר. 

בסופו של דבר פוזרו כל היחידות הצבאיות המורדות. משפחות החיילים המורדים הוצאו ממוסקבה ורכושם נלקח לטובת המדינה. החקירות וההוצאות להורג נמשכו עד לשנת 1707.

==קישורים חיצוניים==

קטגוריה:רוסיה: היסטוריה
ממונה על היחסים

chargé d'affaires (נהגה: "שָרְזֵ'ה דָאפֵר"; צרפתית; מילולית: "ממונה על העניינים", ובעברית לעיתים: "ממונה על היחסים") הוא מונח בינלאומי בתחום הדיפלומטיה, המתייחס לשתי דרגות של שליחים דיפלומטיים העומדים בראש משלחת דיפלומטית באופן זמני.

==Ministres chargés d'affaires==
chargés d'affaires (או בתוארם המלא "ministres chargés d'affaires"), אשר נקבעו בדרג הרביעי של שליחים דיפלומטים כפי שהוגדר בקונגרס וינה, הם ראשי משלחת דיפלומטית קבועה בעלי הרשאה לשרת במדינה המארחת ואשר, עקב סיבות שונות, לא ניתן, או לא רצוי, לשלוח לאותה מדינה נציג דיפלומטי בדרגה גבוהה יותר (אף שהמדינה השולחת ומדינת החוץ מקיימות יחסים דיפלומטיים). במקרים מסוימים ה-chargé d'affaires עשוי להתמנות כשליח לתקופות ארוכות. כך למשל, כאשר בראש המשלחת עומד שגריר שאינו תושב, או כאשר מדינות קשרו ביניהן קשרים דיפלומטיים אך לא החליפו שגרירים, או כאשר השגריר נקרא לשוב למדינתו לתקופת מה (כדי להביע חוסר שביעות רצון, או חילוקי דעות בין המדינות) אולם המדינה המוחה אינה חפצה עדיין לנקוט בצעד הקיצוני של ניתוק היחסים הדיפלומטיים. 

קיימים מקרים בהם ה-chargé d'affaires נותר בשליחותו לפרקי זמן ללא הגבלה. כיוון ש-chargé d'affaires לא צריך להציג כתב האמנה לראש המדינה המארחת, במינויו לשליחות ניתן להימנע ממפגשים רגישים מבחינה מדינית, או מצעד העלול להתפרש כאישור או הכרה בממשל המדינה המארחת. באופן דומה, המדינה המארחת עשויה להביע את הסתייגותה בסירובה לקבל שגריר ממדינת החוץ, אולם תרצה להמשיך בקיום יחסים דיפלומטיים באמצעות ה-chargés d'affaires. 

==Chargés d’affaires ad interim==
Chargé d’affaires ad interim (ממונה על יחסים זמני) הוא שליח דיפלומטי העומד באופן זמני בראש משלחת דיפלומטית בהיעדרו של ראש המשלחת המואמן. המידע על היות שליח דיפלומטי Chargé d’affaires ad interim מועבר על ידי ראש המשלחת הדיפלומטית לשר החוץ של המדינה המארחת בכל עת שראש המשלחת יוצא באופן זמני את גבולות המדינה המארחת, או בעת שראש המשלחת נעדר מן המדינה המארחת לתקופת ביניים של חילופי ראש משלחת. יש ומדינות מארחות מעניקות אף לממונה על היחסים הזמני את התואר minister, המדרג אותם לצד ראשי משלחות דיפלומטיות אחרות.

ההבדל במינוי Ministre chargé d'affaires להבדיל מ-Chargé d’affaires ad interim הוא בכך שכתב האמנה של הראשון מועבר משר החוץ של המדינה השולחת לשר החוץ של המדינה המארחת. ל-Ministres chargés d'affaires יש קדימה על פני Chargés d’affaires ad interim.

==ראו גם==
* אמנת וינה בדבר יחסים דיפלומטיים
* דרג דיפלומטי

==קישורים חיצוניים==

* 

*
קטגוריה:מילים וביטויים בצרפתית
קטגוריה:דיפלומטיה
הסכם השלום הנצחי (1686)

גבולות בהתאם להסכם
הסכם השלום הנצחי הוא הסכם שנחתם בין רוסיה הצארית לבין האיחוד הפולני-ליטאי ב-1686 וסיים את מלחמת רוסיה–פולין (1654–1667).

ההסכם החדש אשרר את הסכם אנדרוסובו למעט נושא עיר קייב. בהתאם להסכם החדש העיר עברה לידי רוסיה הצארית. מצד הרוסים ההסכם נחתם על ידי וסילי גוליצין.

חתימת הסכם הייתה בסיס לברית פולנית-רוסית במלחמת הצפון הגדולה בתחילת המאה ה-18. כמו כן, רוסיה הצארית החלה בתמיכה במלחמה נגד האימפריה העות'מאנית שנוהלה על ידי האיחוד הפולני-ליטאי, אוסטריה וונציה.

==קישורים חיצוניים==

שלום 1686
קטגוריה:פולין: אמנות והסכמים
קטגוריה:אוקראינה: היסטוריה
קטגוריה:ליטא: היסטוריה
קטגוריה:הסכמי שלום במאה ה-17
משה קוה

משה קוה (נולד ב-1943) הוא פיזיקאי ישראלי. פרופסור אמריטוס במחלקה לפיזיקה באוניברסיטת בר-אילן. כיהן כנשיא האוניברסיטה בין השנים 1996–2013.

== ביוגרפיה ==
קוה נולד בטשקנט, אוזבקיסטן, לאחר שמשפחתו נמלטה אליה מוורשה ב-1939 מאימי מלחמת העולם השנייה. ב-1950 עלה עם משפחתו לישראל, ושירת בצה"ל בנח"ל.

ב-1971 פרסמו קוה ונתן אביעזר מאמר בתחום המוליכות החשמלית, בו הצביעו על מקרים שבהם ההתנגדות החשמלית אינה תלויה בחזקה חמישית של הטמפרטורה כפי שחזה חתן פרס נובל פליקס בלוך. עם השנים החל קוה לעסוק בתכונות תובלה של מערכות לא מסודרות, ובפרט באפקטים של לוקליזציה חלשה. בתקופה זו שיתף פעולה עם חתן פרס נובל בפיזיקה, סר נוויל מוט מאוניברסיטת קיימברידג'. כפיזיקאי, פרסם קוה כ-300 מאמרים בתחומי פיזיקת מצב מוצק, מערכות לא מסודרות, תאוריות כאוס בחומר וכן על מזעור מכשירים אלקטרוניים.

קוה כיהן בעבר כראש המחלקה לפיזיקה באוניברסיטת בר-אילן וכרקטור האוניברסיטה. בשנים 1999–2000 כיהן גם כראש ועד ראשי האוניברסיטאות בישראל (ור"ה). ב-2014 פרש לגמלאות והוא עתה פרופסור אמריטוס.

מכהן החל מ-1992 כפרופסור אורח במעבדות קבנדיש באוניברסיטת קיימברידג', אנגליה.

ב-2004 זכה קוה בפרס רוטרי לקידום ההשכלה הגבוהה בישראל.

ב-2018 זכה בפרס ההשכלה הגבוהה מטעם המועצה להשכלה גבוהה, על מנהיגות מיוחדת לקידום מוסד אקדמי.

== חיים אישיים ==
קוה נשוי לדורית ואב ל-4 ילדים. אחותו היא פרופסור ברכה קרמרסקי, מרצה לחינוך באוניברסיטת בר-אילן. כלתו היא העיתונאית שלי טפיירו.

== פרסים והוקרה (רשימה חלקית) ==
* פרס לנדאו למחקר (1972)
* פרס קרן לנדאו לקידום המחקר והטכנולוגיה (1973)
* עמית מחקר של האגודה הבריטית למחקר באוניברסיטת קיימברידג' (1980)
* עמית מחקר מהאגודה האמריקאית (ONR) באוניברסיטת פנסילבניה, ארצות הברית (1981)
* עמית מחקר מטעם האגודה המלכותית הבריטית (1981–1985)
* פרס לנדאו למחקר ייחודי (1985)
* פרס רוטרי לקידום ההשכלה הגבוהה בישראל (2004)
* פרס ארץ ישראל היפה על הקמפוס האוניברסיטאי היפה (2005)
* דוקטורט כבוד מישיבה יוניברסיטי (2006)
* פרס ההשכלה הגבוהה מטעם המועצה להשכלה גבוהה, על מנהיגות מיוחדת לקידום מוסד אקדמי (2018)
* אות יקיר העיר פתח תקווה (2019)<ref></ref>

==לקריאה נוספת==
* בין עולמות - שאול מייזליש משוחח עם פרופ' משה קוה על מדע ואמונה יהדות, תרבות חינוך וחברה, ידיעות ספרים, 2018 

== קישורים חיצוניים ==

* [http://www1.biu.ac.il/index.php?id=346&pt=1&pid=27&level=5&cPath=5,25,27 קורות חייו של משה קוה], באתר אוניברסיטת בר-אילן.
* [http://www.biu.ac.il/jh/parasha/noah/kav.html מאמר של פרופ' קוה על מחקר מדעי של סיפור המבול התנ"כי]
* [http://www.biu.ac.il/jh/parasha/bereshit/qav2.html מאמר של פרופ' קוה על ההתאמה בין סיפור הבריאה התנ"כי לבין מהלך היווצרות היקום] 
* [http://www.hayadan.org.il/kave-on-science-and-religion-060706/ פרופ' משה קוה: מדע ויהדות - הילכו שניהם יחדיו?] ראיון באתר הידען
*דן מרגלית, [https://www.youtube.com/watch?v=BBOOytG08Bc חותם אישי - משה קוה], שיחה אישית ב"כאן חינוכית"
* 
* 
* 
* 

==הערות שוליים==

קטגוריה:ישראלים ילידי אוזבקיסטן
קטגוריה:נשיאי אוניברסיטת בר-אילן
קטגוריה:סגל אוניברסיטת בר-אילן: פיזיקה
קטגוריה:פיזיקאים ישראלים
קטגוריה:ציונות דתית: אישים
קטגוריה:רקטורי אוניברסיטת בר-אילן
קטגוריה:ישראלים שנולדו ב-1943
פרנץ לפורט

פרנץ יקובלביץ' לֶפוֹרְט (ברוסית: Франц Яковлевич Лефорт; 2 בינואר 1656 – 12 במרץ 1699) היה מדינאי וגנרל רוסי של המאה ה-17 ממוצא שווייצרי. שימש כמפקד הצי הרוסי.

== ראשית חייו ==
לפורט נולד בז'נבה במשפחת סוחרים. עד גיל 14 למד בבית הספר המקומי, ועם סיומו נשלח למרסיי להמשך לימודי מסחר. בשנת 1674, בניגוד לרצון המשפחה, נסע להולנד. הוא שירת בצבא הצרפתי וההולנדי. זמן קצר לאחר מכך, נסע למוסקבה וקיבל דרגת קפטן בצבא.

בהיעדר פעילות צבאית ממשית, החל לעבוד בתור עוזר בשגרירות דנמרק. בסוף שנת 1678 הועבר לשירות בקייב והיה מפקד פלוגה. בתקופה זו השתתף בהיתקלויות עם הכוחות שפלשו מחאנות קרים. בשנת 1681 הגיע לז'נבה. קרובי משפחתו ביקשו ממנו להישאר, אך הוא החליט לחזור לרוסיה הצארית. בחזרתו למוסקבה התברר לו שפיודור השלישי כבר לא בחיים, והשלטון במדינה הועבר לצאר שעודנו ילד, ומעשית – לנסיכה סופיה. המקורב לה, וסילי גוליצין, היה ידוע כאוהד המערב, ופרנץ לפורט התקרב אליו. בשנת 1683 הוא קיבל קידום בצבא. בשנת 1687 הוא השתתף בפשיטה לקרים, קיבל אות גבורה ועלה בדרגה.

בשנת 1689 החל מאבק בין הנסיכה סופיה לבין פיוטר הגדול המתבגר. בתחילת אוגוסט 1689 פיוטר הסתגר בלאוורת השילוש-סרגייב. ב-4 בספטמבר 1689 לפורט עם מספר חיילים התייצב במנזר והכריז על תמיכה בצאר הצעיר.

==שירות בתקופת פיוטר הגדול==
במהלך סתיו 1689 היחסים בין פיוטר הגדול ופרנץ לפורט התחממו. החל משנת 1690 הצאר ביקר באופן תדיר בביתו של לפורט, למרות התנגדות מקורבי הצאר ובמיוחד אנשי הכנסייה.

בשנת 1690 קודם לפורט לדרגת סגן-אלוף. באותה תקופה הצאר נתן לו כסף להרחבת ביתו.

לפורט השתתף באופן פעיל בכל הרפורמות של פיוטר הגדול. בשנת 1693 הוא קודם לדרגת אלוף. בשנת 1695 החלה מערכה נגד האימפריה העות'מאנית באזור אזוב. במצור על אזוב היה לפורט בין מפקדי הכוח. בנוסף לדרגת אלוף, הוא קיבל תפקיד של אדמירל ומפקד הצי הרוסי. סיבת המינוי הייתה לא ברורה, היות שלא היה לו ידע בתחום, אך לפורט הצליח להקים את הצי שהטיל מצור ימי על אזוב במסגרת המערכה השנייה בשנת 1696.

בסוף שנת 1696 לפורט חלה. כאשר בריאותו השתפרה החלו חגיגות גדולות, שבמהלכן פיוטר הגדול הכיר בביתו של לפורט את אנה מונס שבהמשך הייתה בת-זוגו של הצאר במשך שנים.

ככל הנראה, נסיעת פיוטר הגדול לאירופה הייתה ביוזמת לפורט. במהלך הנסיעה, פרנץ לפורט היה ראש המשלחת.

בעקבות מרד 1698 לפורט ופיוטר הגדול חזרו למוסקבה.

בסוף 1698 – תחילת 1699 הוא היה עסוק בבניית הארמון החדש והמפואר. אזור בו היה ממוקם הארמון נקרא עד היום "לפורטובו" לזכרו. פתיחת הארמון והחגיגות הגדולות נערכו בסוף פברואר 1699. מספר ימים לאחר החגיגות חלה לפורטובו ונפטר ב-2 במרץ 1699.

==קישורים חיצוניים==

קטגוריה:האימפריה הרוסית: פוליטיקאים
קטגוריה:גנרלים רוסים
קטגוריה:אדמירלים רוסים
קטגוריה:אנשי צבא שווייצרים
קטגוריה:ילידי 1656
קטגוריה:נפטרים ב-1699
אדם ונחש

אדם ונחש הוא אלבומה הרביעי של להקת אתניX. מלהיטי האלבום: "ג'סיקה", "בובה", "מקדש האהבה", "אדם ונחש" ו"חברון".

האלבום כולל ארבעה שירים בנושאים חברתיים ופוליטיים ואת השיר "Sit And Talk" שבוצע קודם לכן בפסטיבל המוזיקה "Midem" בצרפת בינואר 1991.

האלבום מכר למעלה מ-50,000 עותקים והגיע למעמד פלטינה.

==רשימת השירים באלבום==
# מקדש האהבה (מילים: זאב נחמה/לחן: זאב נחמה ותמיר קליסקי) [4:12]
# אדם ונחש (מילים: זאב נחמה, שיר השירים/לחן: זאב נחמה ותמיר קליסקי) [4:08]
# יפה בחלון (מילים: זאב נחמה/לחן: זאב נחמה ותמיר קליסקי) [3:19]
# ג'סיקה (מילים: זאב נחמה/לחן: זאב נחמה ותמיר קליסקי) [3:20]
# יורי וריקה (מילים: זאב נחמה/לחן: זאב נחמה ותמיר קליסקי) [4:07]
# חלום (מילים: זאב נחמה/לחן: זאב נחמה ותמיר קליסקי) [3:23]
# שומקום (מילים: זאב נחמה/לחן: זאב נחמה ותמיר קליסקי) [3:47]
# בובה (מילים: זאב נחמה/לחן: זאב נחמה ותמיר קליסקי) [3:48]
# קאדילק ג'ו (מודל '93) (מילים: זאב נחמה/לחן: זאב נחמה ותמיר קליסקי) [4:10]
# הקו הירוק (מילים: זאב נחמה/לחן: זאב נחמה ותמיר קליסקי) [4:08]
# חברון + באובב (מילים: זאב נחמה/לחן: זאב נחמה ותמיר קליסקי) [6:28]
# Sit And Talk (מילים: זאב נחמה ואודי הניס/לחן: זאב נחמה ותמיר קליסקי) [4:06]
* "באובב" - קטע אינסטרומנטלי המתחבר לשיר "חברון" - לחן: זאב נחמה ותמיר קליסקי.
* גיל אלון - קטע גיטרה אינסטרומנטלי ב-"הקו הירוק".

==משתתפים באלבום==
*זאב נחמה - שירה, עיבודים.
*תמיר קליסקי - קלידים, עיבודים.
*גיל אלון - גיטרות.
*גל הדני - תופים.
*גדי פוגטש - כינור בשיר "יורי וריקה".
*יבגני שפובלוב - טנור בשירים "ג'סיקה" ו"הקו הירוק".
* כוכבה חבר - שירה בלאדינו בקטע "באובב"
*יסמין גמליאל ושרון בן צדוק - קולות רקע.
*דרור קליסקי ורוני בראון - מפיקים בפועל

==סינגלים==

==קישורים חיצוניים==

* [http://www.youtube.com/watch?v=b8PB3-WVQZk אדם ונחש], מתוך ערוץ המוזיקה של הטלוויזיה החינוכית הישראלית באתר YouTube
* [http://www.youtube.com/watch?v=OSwrTdKkJrc ג'סיקה], מתוך ערוץ המוזיקה של הטלוויזיה החינוכית הישראלית באתר YouTube
==הערות שוליים==

קטגוריה:אלבומי אתניX
קטגוריה:אלבומי פלטינה בישראל
קטגוריה:אלבומי חברת הליקון
מערכות אזוב

מערכות אזוב - מערכות צבאיות שניהלה רוסיה הצארית בשנים 1696-1695 נגד האימפריה העות'מאנית, כחלק מהמלחמה העות'מאנית-רוסית (1686–1700), והסתיימו בכיבוש מבצר אזוב על ידי הרוסים וקבלת מוצא לחוף ים אזוב.
כיבוש אזוב - [[פיוטר הגדול על הסוס במרכז]]

==רקע==
מערכות אזוב היו המערכות הצבאיות הראשונות של הצאר הצעיר פיוטר הגדול. לבחירת כיוון המערכה היו מספר סיבות:
* למקבלי החלטות לגבי המדיניות הרוסית היה נראה שמערכה נגד האימפריה העות'מאנית לקבלת מוצא לים תהיה קלה יותר ממערכה נגד שוודיה.
* כיבוש אזוב היה צריך לתת ביטחון לדרום רוסיה מפלישות של חאנות קרים.
* בעלי ברית של רוסיה הצארית לחצו להמשיך בפעילות צבאית נגד הטורקים.
* מערכות צבאיות של וסילי גוליצין נגד חאנות קרים לכיוון קרים לא היו מוצלחות כתוצאה מהעדר דרכי גישה סבירות.

עם יציאת הצבא לאזור אזוב, הושאר מקורבו של הצאר, הנסיך פיודור רומודנובסקי, עם התואר "נסיך קיסר" לדאוג לענייני המדינה במוסקבה.

==המערכה של שנת 1695==
בתחילת 1695 על נהר דון נבנו ספינות למעבר כוחות ואספקה לאזור מצודת אזוב בקרבת ים אזוב. באביב 1695 החל הצבא ב-3 קבוצות בפיקודם של פרנץ לפורט, פטריק גורדון ופיודור גולובין בהתקדמות לכיוון אזוב. המצור החל בסוף יוני. למרות המצור הממושך וניסיונות כיבוש, המבצר עמד במצור. ב-20 באוקטובר הרוסים עזבו את השטח.

==המערכה של שנת 1696==
במהלך החורף נמשכו הכנות למערכה נוספת. בינואר החלה בנייה מסיבית של אוניות מלחמה תוך קבלת עזרה מאנשי הנדסה שהגיעו מאוסטריה. לקראת האביב היו מוכנות לקרב כ-25 אוניות גדולות ומעל אלף ספינות עזר. פרנץ לפורט מונה למפקד הצי, אלכסיי שאין קיבל פיקוד על כוחות היבשה. בהתאם לצו מיוחד כל החולופים שהשתתפו במערכה היו צפויים לקבל חופש מבעליהם. היקף הצבא הוכפל לעומת המערכה הקודמת וכוחות היבשה כללו כ-70 אלף חיילים.

המצור המחודש החל ב-16 במאי 1696. ב-27 במאי הצי החל במצור ימי. הספינות הטורקיות לא העזו לתקוף את הצי הרוסי. ב-17 ביולי חלק מהכוחות הצליחו לפרוץ בתוך המבצר. ב-20 ביולי, לאחר ירי תותחים מאסיבי המבצר נכבש. לאור כך שהמבצר היה הרוס ולא היה לו מקום לבסיס ימי, הוחלט על הקמת עיר חדשה - טגנרוג.

==תוצאות==
המערכה הראתה את החשיבות של הצי ושיתופו במערכה צבאית. פיוטר הגדול התגלה כבעל יכולת הפקת לקחים מהמערכה לא מוצלחת הראשונה. 

למרות ההצלחה היה ברור שללא כיבוש חצי האי קרים אין מוצא אמיתי לים. לצורך המשך ההצלחה היה נדרש להחזיק כוח משמעותי באזור ולחזק את הצי. תוך זמן קצר נבנו אוניות מלחמה נוספות.

לצורך לימוד המצב באירופה ומציאת בעלי ברית אורגנה נסיעת פיוטר הגדול לארצות באירופה המערבית. 

באופן רשמי המלחמה הסתיימה רק ביולי 1700 בחתימת חוזה בקונסטנטינופול. בהתאם להסכם, הטורקים הכירו בכך שרוסיה הצארית שולטת באזוב והקימה עיר חדשה טגנרוג. הרוסים שחררו מספר מבצרים שהם כבשו באזור נהר דנייפר. חתימת הסכם איפשרה לרוסיה הצארית להתחיל במלחמת הצפון הגדולה. אף על פי שתקופת ההסכם הייתה 30 שנים, כבר בשנת 1710 הלחימה החלה מחדש.

קטגוריה:מלחמות רוסיה
קטגוריה:מלחמות האימפריה העות'מאנית
קטגוריה:מלחמות עות'מאניות-רוסיות
מערכות אזוב
רבי יהושע בן קרחה

רבי יהושע בן קרחה היה תנא בדור הרביעי, חברם של רבי מאיר, רבן שמעון בן גמליאל ושל תלמידי רבי עקיבא. יש המזהים אותו כבנו של רבי עקיבא, שהיה קירח.

==משנתו==
במשנה לא מוזכרות אמרות הלכתיות רבות בשמו של רבי יהושע בן קרחה, וההלכות הבודדות המוזכרות בהקשר אליו הן או בשם תנא אחר, או נאמרות במשותף לו ולתנא אחר. כך במקום אחד מביא הוא הלכה בשמו של רבי אלעזר בן עזריה. ובמקום אחר בשם רבי יוחנן בן נורי, וכך הוא פוסק הלכה ביחד עם רבי יוסי בן חלפתא, בעניין בנייתה של יריחו.

כאשר מינו הרומאים את רבי אלעזר בן רשב"י לתופס גנבים, כעס על כך רבי יהושע, ואמר לו: "חומץ בן יין! עד מתי אתה מוסר עמו של אלהים להריגה?" ענה לו רבי אלעזר: "קוצים אני מכלה מן הכרם". ענה לו רבי יהושע: "יבוא בעל הכרם ויכלה את קוציו". כלומר, לדעת רבי יהושע, אין לשתף פעולה עם השלטונות הרומיים, אפילו על מנת למגר את הפשיעה, והקב"ה הוא שייפרע מן הגנבים.

רבי יהושע בן קרחה סובר שמותר לאדם לומר לחבירו בשבת 'הנראה שתעמוד עמי לערב?' למרות שברור לשניהם שבערב יקיימו פגישה עסקית הקשורה למלאכתם. היתר זה נשען על דרשת הפסוק מישעיה (נח,יג): "מִמְּצוֹא חֶפְצְךָ וְדַבֵּר דָּבָר" - דיבור אסור, הרהור מותר. כלומר אין איסור בכך שבמחשבתם הם מתכוונים לנהל פגישה העוסקת במלאכה.<ref></ref>

בנוגע לדרך פסיקת הלכה כאשר ישנה מחלוקת בין שני חכמים, "אחד מטמא ואחד מטהר, אחד אוסר ואחד מתיר" - מורה ר' יהושע בן קרחה: .

לדעתו מצווה על בית דין לשאוף לפשרה בין הצדדים (לבצוע) 

===באגדה===
לעומת דברי ההלכה המעטים, רבים הם דברי האגדה המוזכרים בשם רבי יהושע בן קרחה.
* רבי יהושע בן קרחה אומר: , והוא גוזר זאת בגזירה שווה בנושא הצדקה כתוב בספר דברים: , ובנושא עיר הנידחת כתוב שם: . בשני הנושאים נמצאת המילה "בליעל", ועל כן גם המתעלם מהצדקה כאילו עובד עבודה זרה, כמו בעיר הנידחת.
* רבי יהושע בן קרחה אומר: .
== קישורים חיצוניים ==

*
*

==הערות שוליים==

קטגוריה:הדור הרביעי לתנאים
קטגוריה:תלמידי רבי עקיבא
חוק העתיקות

חוק העתיקות, תשל"ח-1978 הוא חוק במדינת ישראל הקובע מסגרת משפטית לחשיפה, טיפול ושימור ממצאים ארכאולוגיים המתגלים בתחומי ישראל ונותן כלים בידי רשויות המדינה לאכוף את הוראותיו. החוק מגדיר עתיקה בישראל, קובע את הבעלות עליה, התנאים להענקת רישיון לביצוע חפירה לחיפוש אחר עתיקות ודרכי ביצועה, רישיון ותנאים למסחר עתיקות, הגדרת אספני עתיקות והתנאים לניהול אוסף, הכרזה על אתרי עתיקות ודרכי ההתנהגות המותרים בהם, הפקעת קרקע לצורך חשיפה ושמירה על עתיקות. החוק קובע כי פגיעה בעתיקה או באתר עתיקות, או השחתתן בכל צורה, וכן הפרת הוראות אחרות של החוק הן עבירות פליליות שבצידן עונש מאסר.

רשות העתיקות, הפועלת מכוח חוק רשות העתיקות, התשמ"ט-1989, היא הממונה על אכיפת חוק העתיקות, כולל מניעת עבירות לפי חוק העתיקות.

==רקע==
עד לחיקוקו של חוק העתיקות המסגרת המשפטית לטיפול בעתיקות בישראל נקבעה על פי שני חוקים מנדטוריים: פקודת העתיקות, 1929, ופקודת העתיקות (חצרים), 1935. אף שהוכנסו לחוקים אלה שינויים רבים במרוצת השנים, בשנת 1976 החליטה ממשלת ישראל להציע לכנסת לחוקק חוק מודרני שיגדיר את הטיפול בנושא זה. בתחילת שנת 1978 התקבל החוק בכנסת.

==הגדרות החוק==
במוקדו של החוק נמצאת הגדרת עתיקה, המוגדרת כדלקמן:

הגדרה זו, המחילה את הגנת חוק העתיקות על ממצאים מעשי אדם ובתנאי שנוצרו לפני שנת 1700, ספגה ביקורת כיוון שהיא מותירה נכסי תרבות חשובים הקיימים בישראל, ואשר נוצרו במאות ה-18 וה-19, ללא הגנה מספקת. במצב חוקי זה, עיקר ההגנה של נכסים שנוצרו לאחר שנת 1700 נעשית בדרך של הכרזתם כאתר ראוי לשימור ביוזמת ראש הרשות המקומית על פי חוק התכנון והבנייה. בעבר, שרידי נכסים שנוצרו בטבע (שרידים זואולוגיים ובוטניים) היו מוגנים על פי פקודת העתיקות רק אם נוצרו לפני שנת 600 לספירה, אולם עם החלת חוק העתיקות בשנת 1978 הורחבה ההגנה גם על שרידים שנוצרו עד לשנת 1300.

החוק מרחיב את ההגדרה המקובלת בחקיקה בישראל למושג "מקרקעין" ומחילם אף על ים ונהר ובכך מנסה למנוע טענות לפיהן אין החוק חל על ממצאי חפירות ארכאולוגיות תת-מימיות.

== מלחמה בשודדי עתיקות ==
החוק אוסר על כל חפירה או שימוש באמצעים אחרים כגון גלאי מתכות לחיפוש עתיקות בכל תחומי ישראל. כל עתיקה שנמצאה לאחר אישור החוק חייבת בדיווח ושייכת למדינה, כל עוד היא לא ויתרה עליה. לכאורה פיקוח הדוק זה היה אמור לצמצם את האפשרות לסחר בלתי חוקי בעתיקות ואת המוטיבציה לבצע שוד עתיקות, למעשה מספר העתיקות בחנויות שאינן רשומות, רק עלה משנות ה-70. רבים מסוחרי העתיקות השתמשו בפרצה בחוק המאפשרת להם לטעון שהעתיקות שברשותם נמצאו לפני החלת החוק.

==ראו גם==
* מועצה ארכאולוגית

==קישורים חיצוניים==

* 
* [http://www.antiquities.org.il אתר רשות העתיקות]

==הערות שוליים==

קטגוריה:ארכאולוגיה של ארץ ישראל
קטגוריה:עתיקות ארץ ישראל
קטגוריה:ישראל: חקיקת תרבות ומורשת
קטגוריה:הכנסת התשיעית: חקיקה
קטגוריה:רשות העתיקות
מצד מאגורה

מצד מאגורה הוא מצד השוכן ברכס חלוקים, כ-3.4 ק"מ מערבית למדרשת שדה בוקר. האתר צופה על נחל הבשור בו עברה דרך הבשמים בין פטרה לעזה. האתר נסקר בשנת 1953, ונחפר בשנת 1970 על ידי הארכאולוגים רודולף כהן וזאב משל, ואובחנו בו שלושה שלבי בניה. 
*השלב הראשון - מבנה גדול (34X40 מטר) שתוארך לתקופת הברזל. 
*השלב השני - מצודה שנבנתה מעל המבנה הקודם (40X22 מטר), אותו תיארכו לתקופה הרומית ויחסו את בנייתו לנבטים. 
*השלב השלישי - מצודה מרובעת (21X21 מטר) עם ארבעה מגדלי פינה ששרדה לגובה של כ- 2.5 מטר, בנויה מאבני גזית שתוארכה לתקופה הביזנטית. בתקופה זו נחצב גם בור המים מדרום, שהוזן על ידי תעלת מים.

שמו של המצד ניתן לו בשל בור המים מסוג "מאגורה" שנמצא למרגלותיו.

ניתוח חדש של הממצאים שעשתה הארכאולוגית טלי אריקסון גיני מרשות העתיקות, הוביל למסקנה שהשלב השני הוא למעשה מצודה חשמונאית. המכלול הקרמי מאפיין יותר את ממלכת יהודה ולא את הממלכה הנבטית. באחד מהמגדלים התגלה חדר רחצה, שמזכיר בתפקודו את חדר הרחצה מארמון התאומים ביריחו, שבנתה שלומציון המלכה. המצודה כנראה נבנתה לאחר כיבוש עזה על ידי אלכסנדר ינאי, אשר שלט גם בתל ניצנה, על פי מטבעות חשמונאיים וכלים שנתגלו בחפירת האתר. ממצאים אלה מחזקים את הדעה שממלכת יהודה החשמונאית שלטה על חלק גדול מהנגב.

<gallery widths=200>
Mahgora fort2.JPG|חדרי סוגרים של המצודה החשמונאית
Well.JPG|בור המים של המצודה הביזנטית
Matzad Maagura Aerial View.jpg|מצד מאגורה - מראה מהאוויר
</gallery>

==קישורים חיצוניים==

 
קטגוריה:הנגב: אתרים ארכאולוגיים
אפופניה

שלושה מעגלים וקו ישר המסודרים בצורה זו מזוהים על ידי האדם הצופה בהם כ"פרצוף".
אפופניה (Apophenia) היא מונח בפסיכולוגיה המתאר חוויה או ראייה של דפוסים או הקשרים בתוך מידע אקראי או חסר-משמעות. את המונח טבע ב-1958 קלאוס קונראד, שהגדיר אותו כ"ראייה של קשרים ללא מניע" המלווה ב"חוויה מסוימת של משמעותיות חריגה".

קונראד תיאר את התופעה בהקשר של עיוות המציאות הנגרם על ידי פסיכוזה, אך במונח נעשה שימוש שכיח לתיאורה בקרב אנשים בריאים.

==ראו גם==
* פראידוליה

== קישורים חיצוניים ==
* [https://mashabim4u.co.il/blog/fe4634f6-71e5-4c25-9ae5-52f7444e6a09 מה הקשר], מאמר קצר באתר [https://mashabim4u.co.il/ מכון משאבים]

קטגוריה:הטיות
קטגוריה:טעויות חשיבה
ג'יי דוידסון

ג'יי דוידסון (באנגלית: Jaye Davidson; נולד ב-21 במרץ 1968) הוא שחקן קולנוע בריטי, היה מועמד לפרס אוסקר לשחקן המשנה הטוב ביותר לשנת 1992 על תפקידו בסרט "משחק הדמעות".

==ביוגרפיה==
דוידסון נולד בריברסייד שבקליפורניה, ארצות הברית, בשם אלפרד איימי. הוא בנו של אב ממוצא גנאי ואם ממוצא אנגלי.
בגיל שנתיים וחצי עבר עם משפחתו להרטפורדשייר שבמזרח אנגליה.

דוידסון התפרסם בעולם בעיקר בזכות יכולת המשחק שגילה בתפקידו כטרנסקסואל בדרמת הפשע "משחק הדמעות" שיצאה ב-1992. בסרט גילם דוידסון את דמותה של דיל, חברתו הטרנסקסואלית של גיבור הסרט פרגוס, לוחם במחתרת האירית. על תפקידו בסרט היה דוידסון מועמד לפרס אוסקר לשחקן המשנה הטוב ביותר ומועמד לפרס באפט"א.

סרט נוסף בו התפרסם דוידסון היה מותחן הפעולה הבדיוני של רולנד אמריך מ-1994, "סטארגייט", בו גילם את דמותו של רע, אל השמש בדמות חייזר אכזרי הנוסע ברחבי הגלקסיה בדמותו של ילד קטן במטרה למצוא גוף בוגר יותר כדי להכיל בו את גופו הגוסס.

בהמשך עזב דוידסון את תחום המשחק וחזר לעסוק בתחום האופנה, בו עסק לפני שנכנס לתחום המשחק. דוידסון עובד כאסיסטנט אופנה בלונדון, בין השאר עבור חברת וולט דיסני.

==קישורים חיצוניים==

קטגוריה:שחקני קולנוע וטלוויזיה אנגלים
קטגוריה:בריטים שנולדו ב-1968
קבוצת מפרש

קבוצת מפרש היא קבוצה שיתופית עצמאית בחיפה. חברי הקבוצה המנהלים אורח חיים שיתופי-סוציאליסטי, חברים במעגל הקבוצות והקהילות השיתופיות. הקבוצה נוסדה בשכונת קריית שלום שבדרום תל אביב ביולי 2006, וחבריה מתגוררים כיום בשכונת קריית שפרינצק בחיפה. בקבוצה חברות שמונה משפחות.

== היסטוריה ==
הקבוצה נוסדה ב-11 ביולי 2006 לאחר שחברים מגרעיני הנח"ל "נינוח" של תנועת הצופים ו"הבונים" של ארגון בינ"ה החליטו לאחד כוחות בקבוצה שיתופית אחת. בהמשך הצטרפו עוד מספר חברים, בוגרי גרעיני נח"ל נוספים, ואחרים. עם הקמת הקבוצה החליטו חבריה להתיישב בשכונת קריית שלום שבתל אביב, שבקרבתה הם שירתו במהלך פרק המשימה הצבאי, ובמהלך השנה הראשונה לקיום הקבוצה, הם התקבצו בשכונה והפכו לקבוצה השיתופית העצמאית היחידה בתל אביב. ב-1 בספטמבר 2007 חברי קבוצת מפרש הנהיגו את הקופה המשותפת.

ב-2014 החליטו חברי הקבוצה על מעבר עתידי משותף לחיפה ומיסוד הקבוצה כקיבוץ עירוני. לשם כך, הם רכשו בדצמבר 2016 מגרש עליו הם מתעתדים לבנות מגורי הקבע שלהם.

== אורח חיים ==
עד לבניית הבניין הקיבוצי, חברי הקבוצה מתגוררים בדירות שכורות בשכונת קריית שפרינצק בחיפה. חברי הקבוצה מנהלים אורח חיים שיתופי-סוציאליסטי במסגרת קבוצה אינטימית, שבא לידי ביטוי, בין היתר, במפגש שבועי המכונה "יום קבוצה" ומוקדש ללימוד משותף, התמודדות על יחסים וקבלת החלטות, בארוחות משותפות, בקבלות שבת ובסמינרים של סופי שבוע המכונים "מפרשית". בנוסף, חלק מחברי הקבוצה מתנהלים בשיתוף כלכלי מלא – כל אחד נותן על פי יכולתו ומקבל על פי צרכיו – וזאת מתוך תפיסת עולם שוויונית.

חברי מפרש עובדים במגוון תחומים: חינוך, מחקר, היי-טק, ניהול, טיפול ועוד.

ההתנהלות היום-יומית מבוססת על רעיון הקבוצה האינטימית במסגרתו חברי הקבוצה מתמודדים על היחסים הבין-אישיים במטרה לכלכל את צעדיהם מתוך שיחה, סולידריות ואהבה ולא באמצעות עמידה בסעיפי תקנון.

== פעילות חברתית ==
חברי הקבוצה רואים חשיבות בפעילות חברתית משמעותית במרחבים שונים בחברה הישראלית ופעילים בארגון העובדים כוח לעובדים, בחוג הפוליטי-רעיוני יסו"ד, במפלגות מרצ ומפלגת העבודה ובמעגל הקבוצות. בנוסף, חברי הקבוצה מובילים פעילות חברתית במסגרת מקומות העבודה שלהם: בחטיבת בני המושבים, בבינ"ה, בתנועת המורים, בעמותת קהילה ועוד.

מפרש היא אחת הקבוצות החברות במעגל הקבוצות.

== ראו גם ==
* קואופרטיב

== קישורים חיצוניים ==
* 
* [http://shituf.org.il/?page_id=41 אתר הקבוצה]
* 
* [https://web.archive.org/web/20100524222225/http://bimcom.co.il/ManOfTheWeek.aspx?id=19 קיבוצניק השבוע עם אלעד הראל] – באתר "במקום"
* 
* 
* [http://www.estatesreport.com/a37146-אנחנו-חבורה אנחנו חבורה] – כתבה על קומונות בתל אביב בעיתון תל אביב
* [http://www.shavim.org.il/cgi-webaxy/sal/sal.pl?lang=he&ID=340330_shavim&act=show&dbid=pages&dataid=20011754 אדום מבפנים] – כתבה על רכישת המגרש בחיפה

==הערות שוליים==

קטגוריה:ארגונים חברתיים בישראל
קטגוריה:קיבוצים עירוניים
קטגוריה:סוציאל-דמוקרטים
קטגוריה:סוציאליזם
קטגוריה:פעילי כוח לעובדים
קטגוריה:קומונות